O femeie din Constanţa a născut chiar în timp ce se afla la toaleta din curtea casei, nou-născutul căzând în hazna. Pompierii au intervenit imediat şi au reuşit scoaterea bebeluşului care a fost transportat cu un elicopter SMURD la spital.

Potrivit reprezentanţilor Inspectoratului pentru Situaţii de Urgenţă Dobrogea, pompierii au fost solicitaţi să intervină miercuri, în localitatea Nicolae Bălcescu, acolo unde o femeie a născut în timp ce se afla în toaleta din curte, scăpând astfel nou-născutul în hazna, notează News.ro.

Femeia a povestit echipelor de intervenţie că a mers la toaletă, iar acolo a născut, copilul căzând în hazna. Familia ei a alertat apoi autorităţie, la faţa locului ajungând pompierii şi elicopterul SMURD.

Pompierii au reuşit să scoată băieţelul, iar acesta era în viaţă. El a fost preluat de elicopterul SMURD şi transportat la Spitalul Clinic Judeţean de Urgenţă Constanţa pentru îngrijiri medicale.

De asemenea, femeia care a născut, în vârstă de 20 de ani, a fost preluată de o ambulanţă pentru a fi dusă la spital.